Meer as 1 600 motoriste reeds vas(Foto: SA Polisie) Meer as 1 600 motoriste landwyd is reeds sedert die begin van die feesseisoen op die land se paaie in hegtenis geneem. Volgens die Padverkeersbestuurskorporasie (RTMC) is die meeste motoriste in hegtenis geneem in verband met dronkbestuur, spoedoortredings en uitstaande lasbriewe. Simon Zwane, woordvoerder van die RTMC, het gesê verkeersbeamptes het ook meer as 1 200 voertuie afgetrek wat onpadwaardig is en 600 voertuie wat vir openbare vervoer gebruik is, is geskut omdat die bestuurders nie die nodige permitte gehad het nie. Daar is reeds meer as 330 padblokkades oor die land gehou waartydens meer as 420 000 voertuie afgetrek en meer as 140 000 boetes uitgereik is. “Dronkbestuur en spoedoortredings bly steeds ŉ groot rede tot kommer,” het Zwane gesê. ŉ Motoris is in Nkowankowa buite Tzaneen in Limpopo vir dronkbestuur in hegtenis geneem nadat ŉ toets bevind het die motoris se bloedalkoholvlak was sewe keer meer as die wettige perk. “Motoriste word gewaarsku om ten alle tye die padreëls na te kom,” het Zwane gesê.